SKRIFTLIG FORESPØRGSEL E-2856/02

af Roberta Angelilli (UEN) til Kommissionen

(10. oktober 2002)

Om: Udnyttelse i Rom kommune af midler til fordel for flygtninge og vandrende arbejdstagere

I disse dage har socialkommissionen for provinsen Rom foretaget flere inspektioner af lejre for hjemløse i Rom, og i den forbindelse er der konstateret en høj grad af forfald på infrastrukturerne som følge af det alt for store antal personer, der er placeret i disse lejre og af manglen på sanitære installationer, drikkevand og elektricitet. Endvidere er lægehjælp o.lign. så godt som ikke eksisterende, og dette har ført til udbredelse af visse sygdomme, f.eks. tuberkulose og fnat. Og endelig er undervisning og skolegang reduceret til et absolut minimum.

Der findes i dag flere fællesskabsprogrammer, hvor der er afsat midler f.eks. til fordel for flygtninge med henblik på at analysere problemerne i forbindelse med modtagelsen af flygtninge, eller til fordel for vandrende arbejdstagere med sigte på at fremme disses integration gennem opførelse af indlogeringsfaciliteter og forbedre deres retlige status. Kan Kommissionen på baggrund heraf besvare følgende spørgsmål:

1. Har Rom kommune forelagt projekter til fordel for flygtninge og vandrende arbejdstagere?

2. Har Rom kommune opnået støtte til sådanne projekter?

3. Er disse midler i givet fald blevet udnyttet?

Svar afgivet på Kommissionens vegne af António Vitorino

(9. december 2002)

Hvad asylansøgere og flygtninge angår, er det relevant at henvise til Den Europæiske Flygtningefond (ERF)(1). Fonden blev oprettet ved Rådets beslutning 2000/596/EF for at fremme solidariteten mellem medlemsstaterne i asylsager, ved at støtte medlemsstaterne og tilskynde dem til at modtage og bære de finansielle byrder ved modtagelsen af asylansøgere, flygtninge og fordrevne personer. Fonden løber i sin nuværende form fra 1. januar 2000 til 31. december 2004, med en vejledende finansiel bevilling på 216 mio. EUR, inklusive nødforanstaltninger.

Midlerne fordeles i forhold til den udgiftsbyrde for den enkelte medlemsstat, der er et resultat af modtagelsen af flygtninge og fordrevne personer. Fra 2000 til 2002 har Italiens tildeling fra Den Europæiske Flygtningefond beløbet sig til 8 158 928,55 EUR eller 7,82 % af fonden.

Det er op til hver medlemsstat, og ikke til Kommissionen, at udvælge de projekter, der skal samfinansieres af den tildeling af Den Europæiske Flygtningefond, de er berettiget til. Kommissionen er ansvarlig for direkte forvaltning af 5 % af fonden til innovative foranstaltninger eller foranstaltninger, der er af interesse for Fællesskabet som helhed (fællesskabsforanstaltninger).

I Italien er det indenrigsministeriet, der er forvaltningsmyndighed i forbindelse med tildelingen fra Den Europæiske Flygtningefond. Indenrigsministeriet meddelte Kommissionen, at det kører et program for modtagelse af asylansøgere og flygtninge, Piano Nazionale Asilo (PNA), der finansieres af flere kilder, herunder Den Europæiske Flygtningefond. Roms kommune er partner i PNA og har inden for disse rammer modtaget finansiel støtte fra andre kilder end ERF. Yderligere spørgsmål herom bør rettes til det italienske indenrigsministerium.

Men hensyn til fællesskabsforanstaltninger fremlagde Rom kommune i 2002 et projekt til samfinansiering vedrørende oprettelse (foretaget af lokale myndigheder i Berlin, Rom og London) af et observatorium med det specifikke formål at overvåge og analysere modtagelsen og integrationen af asylansøgere og flygtninge på lokalt plan. Man undersøger i øjeblikket nøje denne anmodning om samfinansiering (318 396 EUR).

Fællesskabsinitiativet EQUAL søger at bekæmpe udelukkelse og forskelsbehandling på arbejdsmarkedet. EQUAL vedrører såvel asylansøgere som immigranter, der har ret til adgang til arbejdsmarkedet. Det finansieres gennem Den Europæiske Socialfond, der tilvejebringer 2 973 mio. EUR for 2000-2006, hvilket skal modsvares af bidrag fra medlemsstaterne. Initiativet er koordineret i hele EU og er

udviklet på tematisk basis, hvilket relaterer til den europæiske beskæftigelsesstrategi og behovet for at forbedre: beskæftigelsesegnetheden, iværksætterkulturen, tilpasningsevnen samt lige behandling af mænd og kvinder. Et andet tema er afprøvning af nyskabende metoder til forbedring af asylansøgeres sociale og erhvervsmæssige integration.

Skønt initiativet er koordineret i hele EU, forvaltes det af de enkelte medlemsstater, og disse er ansvarlige for udvælgelsen af udviklingspartnerskaberne. I Italien er forvaltningsmyndigheden med ansvar for gennemførelse af EQUAL arbejdsministeriet (Ministero del Lavoro e della Previdenza Sociale), og det har godkendt midler til to udviklingspartnerskaber (DP'er) under temaet asylansøgeres behov. Roms kommunale myndigheder er involveret i et af disse DP'er (Integ.R.A. Integrazione Richiedenti Asilo). Yderligere spørgsmål om dette DP, eller finansieringen, bør rettes til de italienske myndigheder, som er ansvarlige for gennemførelsen af EQUAL i Italien. Oplysninger om hvert DP, målsætninger og arbejdsprogrammer findes også på EQUAL's hjemmeside http://europa.eu.int/comm/employment_social/equal/index_en.html.

(1) EFT L 252 af 6.10.2000.